СывдогуфIэ икIи сынывохъуэхъу
Къэрэшей-Шэрджэсым щыщу адыгэ лъэпкъым къытхэкIа цIыхуищ Урысей Федерацэм и ТхакIуэхэм я зэгухьэныгъэм иджыблагъэ хагъэхьащ. Мы си тхыгъэмкIи газетым и щIэджыкIакIуэхэм садэгуашэмэ сфIэфIт, сызэрыгушхуа IуэхумкIэ, хъыбарыфIым сигу къигъэкIыжахэмкIэ.
Къэралым и ТхакIуэхэм я зэгухьэныгъэм хагъэхьа нэрыбгищми яхужысIэн сиIэщ, садэлэжьащ, садэгъуэгурыкIуащ, сапыщIауэ щытащи.
Абидокъуэ (Щохъужь) Лусанэ «Черкес хэку» газетым сыщыдэлэжьащ. Ар Хьэгъундыкъуей къуажэжьым къыщалъхуащ, Куэш-Хьэблэ къуажэм щынысэщ, «Черкес хэку» газетым жэуап зыхь и секретарщ. А IэнатIэ гугъум зэрыпэрытым хуэдэу, и тхыгъэ купщIафIэхэмкIи щIэджыкIакIуэхэм я пщIэ къилэжьыну хузэфIэкIащ.
Тхэным зезытым къызэрыщIидзэ хабзэр усэщ. Лусанэ и усэ цIыкIуитI, сэ яхуэстха пэублэ псалъэр щIыгъуу, адыгэ газетым 2004 гъэм къытехуауэ щытащ. Иужьым прозэм зритыжри, иджы дыдэ ди пащхьэ кърихьащ «Нэмыгъэса макъамэ» зыфIища и япэ тхылъыр. Ар, шэч хэмылъу, зыхуэфащэ цIыхущ зытриухуар. Щохъужь Хьэлым адыгэм и вагъуэ къуэмыхьэжынухэм ящыщщ. А тхылъыр махуэ хъуащ — Лусанэ УФ-м и ТхакIуэхэм я зэгухьэныгъэм хагъэхьащ.
ДызэрыщыгъуазэмкIэ, къыдэкIыным хуэхьэзырщ «Афган 1979 — 1989» зыфIища и етIуанэ тхылъри. «Гъуэгу махуэ!» жызоIэ си лэжьэгъум.
ЕтIуанэу си гуапэу зи гугъу сщIынур щIалэ акъылыфIэ, Зеикъуэ (ХьэтIохъущыкъуей) къыдэкIа Чэнджэщауэ Артурщ. «Черкес хэку» газетым и редактор нэхъыщхьэм и къуэдзэу сылажьэу, и анэм щIыгъуу зэгуэр ар редакцэм къыщIыхьат. Артур и анэр сурэтыщI цIэрыIуэ Щынахъуэ Алий и хъыджэбз закъуэщ. ФатIимэ жиIат и щIалэ цIыкIум усэ зэритхри, и тхыгъэхэр сурэт ящIыгъуу къытIэригъэхьэри, газетым и «МакъыщIэ» рубрикэм щIэту къытеддзауэ щытащ. Абы къыкIэлъыкIуащ нэгъуэщI усэ Iэрамэхэри.
Артур урысыбзэкIи шэрыуэу усэ итхырти, «День республики» газетым и журналист, мы зэманым редактор нэхъыщхьэм и къуэдзэ Ивановэ Татьянэ и деж сшэри, нэIуасэ хуэсщIат. Абдеж щригъэжьауэ, ноби а газетым и напэкIуэцIхэм и усэхэр къытохуэ.
Чэнджэщауэ Артур Ставрополь къэрал университетым «Финансы и кредит» и факультетым IэщIагъэ щызригъэгъуэтащ, ауэ абы ирилажьэркъым. «Архъыз-24» телеканалым щолажьэ, «Шоу Город», «Стих и Я» теленэтынхэр гъэщIэгъуэну ирегъэкIуэкI. Абыхэм къадэкIуэу зэпимыгъэууэ, и гумрэ и псэмрэ абгъуэ щызыщIа усэхэр етх. «Шёпот предков» и япэ тхылъым насып къыдэкIуауэ жыпIэ хъунущ. НыбжьыщIэм гу къылъатащ. Илъэс 33-рэ ныбжьым ит щIалэщIэм куэд хузэфIэкIыну хунэсащ, нэхъыбэжкIи дыщогугъ.
ХъыбарыфIкIэ дызыгъэгуфIа тхакIуэхэм я ещанэщ Бемырзэ Зураб. Зураб егъэджакIуэу, «Черкес хэку» газетым и журналисту щытащ, иджыпсту КъШР-м и ОНФ-м щолажьэ. Газетым щIэх-щIэхыурэ къытохуэ Зураб и Iэдакъэ къыщIэкIа усэфIхэр, тхыгъэ купщIафIэхэр. Лъэпкъ газетым къыхуиIэ пыщIэныгъэр игъэкIуэдыркъым.
«Вкус айвы» зи фIэщыгъэ и тхылъым щIэджыкIакIуэхэр щыгуфIыкIауэ щытащ. Абы къыкIэлъыкIуащ «Два цвета одной зимы» зыфIищар. Интернетми электроннэу тхылъхэр щиIэщ Бемырзэм. Зураб адыгэ усыгъэри ирегъэфIакIуэ, урыс литературэми фIыкIэ и цIэ къыщраIуэ зэпытщ. Зи къалэмыр зыгъэлъащэ щIалэм гу къылъитащ Урысейм и ТхакIуэхэм я зэгухьэныгъэм.
Мыбдеж сытепсэлъыхьыну сфIэигъуэщ Зураб и адэ Мухьэдин. ЦIыху дыщэт, щIэныгъэ зыбгъэдэлът, адыгэм и псэм къыдэщIа усакIуэ нэст. Хуэфащэу къыфIащат «Къэрэшей-Шэрджэсым и цIыхубэ тхакIуэ» цIэ лъапIэр. Си гуапэщ Бемырзэ Мухьэдин усыгъэм щиIа зэфIэкIыр и щIалэми бгъэдэлъу къызэрыщIэкIар.
Иджыри зэ сохъуэхъу Урысей утыкушхуэм ихьэфа ди щIалэгъуалэм.
КЪАНТЕМЫР Тыркубий,
УФ-м, КъШР-м щэнхабзэмкIэ щIыхь зиIэ я лэжьакIуэ,
УФ-м и ТхакIуэхэм я зэгухьэныгъэм
1999 гъэ лъандэрэ хэт.
